1 Samuele 22 | Beibele Inthaneteng | Phetolelo ya Lefase le Lefsa
1 Samuele 22:1-23
22 Dafida a tloga moo+ a tšhabela+ leweng+ la Adulama;+ bana babo le ba ntlo ka moka ya tatagwe ba kwa ka seo ke moka ba theogela moo go yena.
2 Batho ka moka bao ba bego ba gateletšwe+ le bao ba bego ba na le dikoloto+ gotee le bao ba bego ba sa kgotsofale+ ba kgobokana go yena,+ yena a ba molaodi wa bona;+ bao ba bego ba na le yena e be e le batho ba e ka bago ba makgolonne.
3 Ka morago Dafida a tloga moo a ya Mitsipa kua Moaba gomme a re go kgoši ya Moaba:+ “Hle anke tate le mma+ ba dule le lena go fihlela ke tseba seo Modimo a tla ntirelago sona.”
4 Dafida a ba dudiša go kgoši ya Moaba, ba dula moo matšatši ka moka a ge Dafida a le lefelong le le sa tsenegego.+
5 Moporofeta Gada+ a re go Dafida: “O se ke wa dula lefelong le le sa tsenegego. Sepela o ye nageng ya Juda.”+ Ke moka Dafida a tloga a ya sethokgweng sa Herethe.
6 Saulo a kwa moo Dafida le batho bao a bego a na le bona ba lego gona, ge a be a dutše Gibea ka tlase ga sehlare sa motamarisiki+ lefelong le le phagamego a swere lerumo+ ka seatla gomme bahlanka ba gagwe ka moka ba eme kgauswi le yena.
7 Saulo a re go bahlanka ba gagwe bao ba bego ba eme kgauswi le yena: “Hle, theetšang lena Babenjamini. Na morwa wa Jese+ le yena a ka nea lena ka moka mašemo le dirapa tša merara?+ Na a ka bea lena ka moka go ba balaodi ba ba dikete+ le balaodi ba ba makgolo?
8 Gobane ka moka ga lena le ntogetše maanomabe; ga go yo a ntomago tsebe+ ge morwa wa ka a dira kgwerano+ le morwa wa Jese, e bile ga go yo a nkwelago bohloko a mpotša gore morwa wa ka o dirile gore mohlanka wa ka a ntsogele matla ka go ntalela ka ge go le bjalo lehono.”
9 Doege+ wa Moedomo ka ge a be a beilwe e le yo mogolo go bahlanka ba Saulo, o ile a re: “Ke bone morwa wa Jese a etla Nobe go Ahimeleke+ morwa wa Ahitubo.+
10 Ahimeleke a kgopelela+ Dafida go Jehofa; a mo nea dijo+ le tšhoša+ ya Goliata Mofilisita.”
11 Gateetee kgoši ya roma motho a yo bitša Ahimeleke morwa wa moperisita Ahitubo le ba ntlo ya tatagwe ka moka gotee le baperisita bao ba bego ba le Nobe.+ Ka moka ga bona ba tla go kgoši.
12 Saulo a re: “Theetša hle wena morwa wa Ahitubo!” Yena a re: “Ke theeditše, mong wa ka.”
13 Saulo a re go yena: “Go re’ng le ntogetše maanomabe,+ wena le morwa wa Jese ka go mo nea senkgwa le tšhoša gotee le go mo kgopelela go Modimo, gore le ntsogele matla ka go ntalela ka ge go le bjalo lehono?”+
14 Ahimeleke a araba kgoši a re: “Ke mang yo a swanago le Dafida+ gare ga bahlanka ba gago ka moka ka go botega,+ ka go ba mokgonyana+ wa kgoši le ka go ba molaodi wa bahlapetši gotee le ka go hlompšha ntlong ya gago?+
15 Na ke thomile lehono go mo kgopelela+ go Modimo? Nna ke be nka se ke ka go logela maanomabe. Anke kgoši e se ke ya galefela nna mohlanka wa yona le ba ntlo ya tate, ka gobane mohlanka wa gago o be a sa tsebe selo le gatee ka taba yeo.”+
16 Kgoši ya re: “Ahimeleke, o tlo hwa lehu,+ wena le ba ntlo ya tatago ka moka.”+
17 Ke moka kgoši ya re go bakitimi+ bao ba emego le yona: “Retologang le bolaye baperisita ba Jehofa ka ge seatla sa bona se eme le sa Dafida, le ka ge ba be ba tseba gore o tšhabile gomme ba se ke ba ntoma tsebe.”+ Bahlanka ba kgoši ba se ke ba nyaka go iša diatla tša bona gore ba bolaye baperisita ba Jehofa.+
18 Mafelelong kgoši ya re go Doege:+ “Wena retologa o bolaye baperisita!” Gateetee Doege wa Moedomo+ a retologa a hlasela baperisita gomme letšatšing leo a bolaya+ banna ba masomeseswai-hlano bao ba aperego efoda+ ya lešela la linene.
19 Le ba Nobe+ motseng wa baperisita a ba bolaya ka bogale bja tšhoša, a bolaya banna gotee le basadi, bana gotee le ba ba amušwago, a bolaya le dipoo, dipokolo le dinku.
20 Lega go le bjalo, morwa yo mongwe wa Ahimeleke morwa wa Ahitubo, yo leina la gagwe e bego e le Abiathara+ a phonyokga gomme a tšhaba a latela Dafida.
21 Abiathara a botša Dafida a re: “Saulo o bolaile baperisita ba Jehofa.”
22 Dafida a re go Abiathara: “Ke ile ka tseba gabotse letšatšing lela+ gore Doege wa Moedomo ka ge a be a le moo, o tlo botša Saulo.+ Nna ke fošeditše meoya ka moka ya ntlo ya tatago.
23 Wena dula le nna. O se ke wa boifa, ka gobane yo a tsomago moya wa gago o tsoma le wa ka gomme nna ke tla go šireletša.”+